นิกเกอิปิดลบ 91.62 จุด เหตุนักลงทุนเทขายทำกำไร
นิกเกอิปิดลบ 91.62 จุด เหตุนักลงทุนเทขายทำกำไร
21 มิ.ย. 2560

ดัชนีนิกเกอิตลาดหุ้นโตเกียวปิดลบในวันนี้ โดยดัชนีนิกเกอิปิดลบ 91.62 จุด หรือ 0.45% แตะที่ 20,138.79 จุด เนื่องจากการร่วงลงของตลาดหุ้นวอลล์สตรีทและการแข็งค่าของเงินเยนได้กดดันให้นักลงทุนเทขายทำกำไร หลังจากที่ดัชนีนิกเกอิพุ่งขึ้นในช่วง 3 วันทำการที่ผ่านมา
ดัชนีนิกเกอิปรับตัวลงตั้งแต่ตลาดเปิดทำการและเคลื่อนไหวในแดนลบกระทั่งปิดตลาด เนื่องจากบรรยากาศการซื้อขายได้รับแรงกดดันจากการร่วงลงของตลาดหุ้นสหรัฐเมื่อคืนนี้ หลังจากราคาน้ำมันดิบร่วงลงแตะระดับต่ำสุดในรอบ 9 เดือน อันเนื่องมาจากความวิตกกังวลเกี่ยวกับภาวะอุปทานล้นตลาด
นอกจากนี้ ตลาดยังได้รับแรงกดดันจากสกุลเงินดอลลาร์ที่ร่วงลงเมื่อเทียบกับเยน หลังจากนายชาร์ลส์ อีแวนส์ ประธานธนาคารกลางสหรัฐ (เฟด) สาขาชิคาโกได้แสดงมุมมองที่ว่า เฟดควรชะลอการตัดสินใจปรับขึ้นอัตราดอกเบี้ยออกไปจนถึงเดือนธ.ค.ปีนี้
หุ้นกลุ่มพลังงานร่วงลง โดยหุ้นเจเอ็กซ์ทีจี โฮลดิ้งส์ ปรับตัวลง 1.2% และหุ้นอินเปกซ์ ดิ่งลง 1.2% เช่นกัน
หุ้นโตชิบา ร่วงลง 2.2% เนื่องจากนักลงทุนเทขายหุ้นโตชิบา หลังจากทางบริษัทเปิดเผยว่าจะเจรจากับกลุ่มความร่วมมือภายใต้การนำของทางรัฐบาล ซึ่งรวมถึงหน่วยงานของญี่ปุ่นและสหรัฐ เกี่ยวกับการขายธุรกิจเมมโมรีชิปของโตชิบา